1 Tham 31
Lia̱a̱ Thɔɔl kɛnɛ gaatkɛ
(
1 Kuɛ̈n 10:1-12
)
1
Täämɛ cu ji̱ Pi-li-thɛt nyiëëny kɛ ji̱ I-thɛ-rɛl. Kä cua ji̱ I-thɛ-rɛl joc, kä cua kɛ näk ɛlɔ̱ŋ pääm Gil-bwä. 
2
Kä cu ji̱ Pi-li-thɛt Thɔɔl cop kɛnɛ gaatkɛ. Kä cukɛ Jo-na-than, kɛnɛ Ä-bi-na-dab, kɛ Mal-ki-cuwa, gaat Thɔɔl näk. 
3
Kä ko̱r cuɛ bɛ̈c ɛlɔ̱ŋ kä Thɔɔl, kä cua jɛ moc buɔ̱t mi di̱i̱t kɛ bäär. 
4
Kä cuɛ ro̱o̱m muɔ̱tdɛ jiöök i̱, “Käni mutdu, kä näk ɣä kɛ jɛ, kɛ ɣöö ci nɛy ti /ka̱n cuɛl thil Kuoth, ti ɣä bi ben yaak ɛ kɛn, ɛ ba̱a̱ lɛ kuëth.” Duundɛ ɣöö /ken ro̱o̱m muɔ̱tdɛ jɛ la̱t. Kɛ ɣöö cɛ dual ɛlɔ̱ŋ. Kɛ kui̱c ɛ mɔ cu Thɔɔl mutdɛ ka̱n kä cuɛ rɔ pi̱em thi̱n. 
5
Kä mëë ci ro̱o̱m muɔ̱tdɛ jɛ nɛn i̱ ci Thɔɔl li̱w, cuɛ rɔ pi̱em kä muɔ̱tdɛ bä, kä cuɛ li̱w kɛɛl kɛ jɛ. 
6
Inɔ cu Thɔɔl li̱w, kɛnɛ gaatkɛ da̱ŋ diɔ̱k, kɛ ro̱o̱m muɔ̱tdɛ, amäni nɛɛkɛ diaal, cukɛ li̱w kɛɛl ɛn cäŋ ɛmɔ. 
7
Kä mëë ci ji̱ I-thɛ-rɛl tin te kui̱ lo̱o̱lä kɛnɛ tin te kui̱ yiëër Jɔr-dɛn ɛ nɛn i̱ ɛn ɣöö ci ji̱ I-thɛ-rɛl rɔ bar kä ca Thɔɔl kɛnɛ gaatkɛ näk, cukɛ wi̱i̱kiɛn päl, cukɛ rɔ bar. Kä cu ji̱ Pi-li-thɛt ben cieŋ thi̱n.
8
Kä mëë ruɔ̱ndɛ, mëë ci ji̱ Pi-li-thɛt ben ba nɛy tin ci li̱w ben guic, cu kɛ Thɔɔl kɛnɛ gaatkɛ da̱ŋ diɔ̱k jek cikɛ li̱w pääm Gil-bwä. 
9
Kä cukɛ wi̱cdɛ ŋok, kä cua giw giwdɛ ka̱n, kä cua naath jäk kä rɛy cieŋ ji̱ Pi-li-thɛt diaal, nöŋkɛ ŋɛc thuk kuthkiɛn kɛnɛ naath. 
10
Kä cu kɛ giw giwdɛ la̱th duëël kuɔth Ac-ta-roth. Kä cukɛ puɔ̱ny Thɔɔl la̱th pääny Beth-can. 
11
Kä mëë ci ji̱ Ya-bec-gil-yad min ca lät kä Thɔɔl ɛ ji̱ Pi-li-thɛt liŋ, 
12
cu wutni ko̱o̱r diaal ben jiɛɛn kɛ wäär, cukɛ ri̱ŋ Thɔɔl kɛnɛ ri̱ŋ gankɛ wä ka̱n pääny Beth-can kä cukɛ kɛ ben waŋ kä Ya-bec. 
13
Kä cukɛ cɔ̱wkiɛn ben kony thaar jiaath kɔat kä Ya-bec, kä cukɛ thɛɛk kɛ ni̱n bärɔw.
